  Майя Бывальцева 29-тӥ инвожое Татарстанысь Мамадыш ёросысь Пойкагуртын удмуртъёслэн «Гырон быдтон» праздниксы ортчиз. Ужрадэ, элькунысь сяна, Россилэн мукет улосвылъёсысьтыз но сюрслэсь трос куноос вуизы. Со сярысь Вань удмуртъёслэн «Удмурт Кенеш» огазеяськонзылэн пресс-службаез ивортэ. Пойкагуртъёс шулдыръяськонлы рос-прос дасяськиллям. Куштӥськем интыез жуг-жаглэсь сузяса, кык сцена, киужъёсын адӟытон-вузкарон лавкаос, ошмеслы корка пуктӥллям. Элькун «Гырон быдтон» арысь аре выль ёросын ортче. Татчыозь со одӥг выллем, одӥг сценарийя кадь радъяськылӥз, нош туэ милям праздниклэсь концепцизэ быдэсак воштэммы потӥз. Соин ик та ужпумез ми выль ёрослы оским. Удмуртъёслэн автономизы Мамадышын 2016-тӥ арын гинэ ке но кылдӥз ай, соос праздникез тужгес но тунсыко, яркыт, туала шӧмо карыны быгатӥзы Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезУжрадэз усьтонэ пӧртэм интыосысь вуэм ансамбльёс но «БиГерд» форумысь егитъёс пыриськизы. Собере люкаськем калыкез «Гырон быдтонэн» ӟечкылазы но ваньзэ умойзэ сӥзизы Татарстанысь кивалтэтлэн тӧроезлэн воштӥсез Лейла Фазлеева, Татарстанысь удмуртъёслэн автономиенызы кивалтӥсь Андрей Герасимов, Мамадыш ёрослэн тӧроез Анатолий Иванов. Озьы ик «Удмурт Кенеш» огазеяськонлэн нимыныз люкаськемъёсыз ӟечкылаз Удмуртиысь калык кырӟанъя но эктонъя «Айкай» театрлэн кивалтӥсез Пётр Данилов. Вашкала дырысен кизёнэз ӟечен быдтэмлы шумпотыса но Инмарлы тау карыса, асьмеос ӝук пӧзьтӥськом, вӧсяськиськом, азьланяз удалтэм ю-нянез араны ӟеч куазь куриськом, огинэ люкаськыса шулдыръяськиськом. Калыкын шуо: «Гырон быдтон шулдыр ортчиз ке, ю-нянь но удалтоз». Соин ик, дыр, асьмеос, удмуртъёс, та нуналэз туж яркыт пумитаськом. Быдэс арды «Гырон быдтон» шулдыръяськон кадь шуныт но капчи мылкыдо мед луоз! Пётр Данилов, Удмуртиысь калык кырӟанъя но эктонъя «Айкай» театрлэн кивалтӥсезБадӟым но пичи сценаос вылысен люкаськем калыклы умой мылкыд кузьмазы лыктэм самодеятельной коллективъёс, «Мудорвай» вожвылъяськонэ пыриськем покчиос, Удмуртиысь «Айкай» театрысь но «Шулдыр ӝыт» ансамбльысь артистъёс. «Гырон быдтон» шулдыръяськон Татарстанысь удмуртъёс дорын 13 фото Шулдыр крезьгур улсын пӧртэм тунсыко шудонъёс, вожвылъяськонъёс радъяськизы. Удмурт калык шудонъёсын нимысьтыз площадка ужаз, киужъя мастер-классъёс ортчизы. Тужгес но тунсыкоез та нуналэ «Чеберина» но «Батыр» вожвылъяськонъёс луизы. Отчы бызьымтэ нылъёс но кышнояськымтэ пиос пыриськизы. Конкурслэн финалаз 6 нылъёс но 5 пиос потӥзы. Соос асэнызы тодматӥзы но чеберлыкъя номер возьматӥзы. Нылъёс озьы ик йӧскалык костюмъёсын сцена вылтӥ ветлӥзы, пельнянь кутӥзы, сям-йылолъёс возьматӥзы. Пияшъёс кортӵог шукконын ӝоглыксэс эскеризы, кужмо луэмзэс возьматыса, нылашъёсты ки вылазы нуллӥзы, пукыӵысь ыбылӥськизы, пу вандӥзы. «Чеберина – 2019» Агрыз ёросысь Алина Пислегова луиз, нош «Батыр – 2019» нимез Кукмор ёросысь Максим Зиновьев басьтӥз. Конкурсын вормисьёслы айшон но кускерттон кузьмазы, кудзэ соос одно ик асьсэлэн сюаназы дӥсялозы Шулдыръяськон эктон-позыръяськонэн но фейерверкен йылпумъяськиз. Вуоно арын «Гырон быдтэ» Агрыз ёросэ люкаськозы. Тодэ вайытом, 29-тӥ инвожое Удмуртиын Гербер элькун шулдыръяськон ортчиз. Нош 13-тӥ пӧсьтолэзе удмурт йӧскалык шулдыръяськон Санкт-Петербургын радъяськоз.  Тегъёс: Лулчеберет Удмуртия йӧскалыклулчеберет удмуртъёс праздникъёс Татарстан  